নোভা স্কোশিয়া
নোভা স্কোশিয়া (/ˈnoʊvə ˈskoʊʃə/; লাতিন ভাষায় "নতুন স্কটল্যান্ড"; ফরাসি: Nouvelle-Écosse নুভেল একস; স্কটস-গেলিক: Alba Nuadh) হচ্ছে কানাডার তিনটি উপকূলবর্তী প্রদেশের অন্যতম একটি । যে চারটি প্রদেশ আটলান্টিক কানাডা গঠন করেছে, এটি সেগুলোরও একটি। এর প্রাদেশিক রাজধানী হ্যালিফ্যাক্স। ৫৫,২৮৪ বর্গকিলোমিটার (২১,৩০০ মা২) আয়তনবিশিষ্ট নোভা স্কোশিয়া কানাডার দশটি প্রদেশের মধ্যে দ্বিতীয় ক্ষুদ্রতম প্রদেশ (কেপ ব্রেটন এবং অন্যান্য ৩,৮০০ উপকূলবর্তী দ্বীপসমূহকে গণনায় ধরে)। ২০১৬ সালের হিসাবে প্রদেশটির জনসংখ্যা ৯ লক্ষেরও বেশি। প্রিন্স এডওয়ার্ড দ্বীপ-এর পরে নোভা স্কোশিয়া কানাডার দ্বিতীয়-সর্বোচ্চ ঘনবসতিপূর্ণ প্রদেশ; এখানের জনসংখ্যার ঘনত্ব ১৭.৪ জন প্রতি বর্গকিলোমিটার (৪৫ জন/বর্গমাইল) ।